รถไฟฟ้ากู้ไจกาขอครม.1หมื่นล.
คลังชง ครม.อนุมัติกรอบเจรจาเงินกู้รถไฟฟ้าสายสีม่วง ระยะ 3 วงเงิน 1.17 หมื่นล้านบาท
30 ต.ค. 2565

คลังชง ครม.อนุมัติกรอบเจรจาเงินกู้รถไฟฟ้าสายสีม่วง ระยะ 3 วงเงิน 1.17 หมื่นล้านบาท 
แหล่งข่าวจากทำเนียบรัฐบาล เปิดเผยว่า การประชุมคณะรัฐมนตรี (ครม.) วันที่ 15 พ.ย.นี้ กระทรวงการคลังจะเสนอให้ ครม.พิจารณากรอบการเจรจากู้เงินจากต่างประเทศสำหรับโครงการรถไฟฟ้าสายสีม่วง (บางใหญ่บางซื่อ) ระยะที่ 3 ของการรถไฟฟ้าขนส่งมวลชนแห่งประเทศไทย (รฟม.) จากองค์การความร่วมมือระหว่างประเทศของญี่ปุ่น (ไจกา) วงเงิน 3.17 หมื่นล้านเยน คิดเป็นเงินไทย 1.17 หมื่นล้านบาท 
ทั้งนี้ หาก ครม.ให้ความเห็นชอบ จะเสนอกรอบการเจรจากู้เงินต่อรัฐสภาให้ความเห็นชอบต่อไป แม้ว่าสัญญาเงินกู้ระหว่างรัฐบาลไทยที่จัดทำกับไจกา จะไม่เป็นหนังสือสัญญาตามมาตรา 190 ของรัฐธรรมนูญ พ.ศ. 2550 ก็ตาม
ขณะที่กระทรวงคมนาคมจะเสนอต่อ ครม.ให้พิจารณาอนุมัติการแปลงหนี้เงินยืมรัฐบาลโครงการทางพิเศษศรีรัชเป็นส่วนทุนของทางพิเศษแห่งประเทศไทย (กทพ.) จำนวน 9,800 ล้านบาท เพราะหากไม่มีการแปลงหนี้เงินยืมเป็นทุน จะทำให้มีกระแสเงินสดติดลบในเป็นเวลา 6 ปี หรือ 2554-2559 ถึง 2.45 หมื่นล้านบาท และไม่มีเงินคืนรัฐบาล
ทั้งนี้ สำนักงานคณะกรรมการพัฒนาการเศรษฐกิจและสังคมแห่งชาติ (สศช.) เห็นด้วยกับการแปลงหนี้เงินยืมเป็นทุน เนื่องจากหนี้ดังกล่าวเกิดจากค่าจัดการกรรมสิทธิ์ที่ดินของโครงการทางพิเศษศรีรัช ซึ่งการลงทุนโครงการนี้ รัฐบาลจะเป็นผู้รับภาระค่าจัดการกรรมสิทธิ์ที่ดินให้กทพ.เช่นเดียวกับทางพิเศษสายอื่น 
สำหรับการแปลงหนี้เงินยืมเป็นทุนของกทพ.จะส่งผลให้สถานะการเงินของกทพ.ดีขึ้น คือ อัตราหนี้สินต่อสินทรัพย์รวมลดลงจาก 0.393 เท่า เหลือ 0.34 เท่า อัตราหนี้สินต่อทุนลดลงจาก 0.648 เท่า เหลือ 0.516 เท่า